હઠયોગ‚ મંત્રયોગ‚ લયયોગ‚ શબ્દસુરતયોગ‚ ધ્યાનયોગ‚ રાજયોગ‚ ભક્તિયોગ‚ તંત્રમાર્ગ‚ નાદાનુસંધાન વગેરે અનેક પ્રકારના સાધનમાર્ગોની સવિશેષ સમજણ આપણાં દેશી ભજનોમાંથી મળી રહે. કાયા કે પિંડ સાથે જોડાયેલી સાધના‚ મન કે બુદ્ધિ સાથે જોડાયેલી સાધના અને પવન કે પ્રાણ-શ્વાસ સાથે જોડાયેલી સાધના એમ ત્રણે માર્ગો ક્યારેક સ્વતંત્ર તો ક્યારેક એકબીજામાં સંયોજિત થઈને આ ભજનોમાં વર્ણવાયાં હોય. મન‚ પવન‚ શુક્ર(વીર્ય) અને શબ્દને બાંધવાનો ક્રિયાયોગ આ લોકધર્મી ભજનિક સંતોની વાણીનું મધ્યબિંદુ છે‚ જેને નામ વચનની સાધના કે નૂરત સુરતની સાધના તરીકે ઓળખવામાં આવે છે.